'यदि इस्तीफा देने के लिए कहा गया तो दे दूंगा'  
प्रवर्तन निदेशालय के समन के बाद पुडुचेरी के उपराज्यपाल इकबाल सिंह ने कहा कि यदि उनसे कहा जाता है तो वह इस्तीफा देने को तैयार हैं।
कर चोरी के आरोपी हसन अली खान के साथ कथित संबंधों को लेकर प्रवर्तन निदेशालय के समन के बाद पुडुचेरी के उपराज्यपाल इकबाल सिंह ने कहा कि यदि उनसे कहा जाता है तो वह अपने पद से इस्तीफा देने को तैयार हैं।  सिंह ने कहा, मैं किसी भी अधिकारी की किसी भी तरह की जांच के लिए तैयार हूं। यदि मुझसे कहा जाता है तो मैं पद से इस्तीफा देने को तैयार हूं। लेकिन अब तक किसी से कोई संकेत नहीं मिला है। उन्होंने कहा, प्रवर्तन निदेशालय या अन्य जांच एजेंसी ने मुझसे किसी तरह की पूछताछ के लिए संपर्क नहीं किया है। यदि वे आते हैं तो मैं उन्हें सहयोग करुंगा। सिंह ने गृह मंत्री पी. चिदंबरम को पत्र लिखकर स्वीकार किया है कि उन्होंने पुणे के घोड़ा व्यापारी हसन अली के लिए जल्दी पासपोर्ट जारी करने की सिफारिश की थी लेकिन उन्होंने दावा किया कि वह हसन को जानते नहीं थे। हसन अली खान कर चोरी और काले धन को सफेद में बदलने के आरोपों का सामना कर रहा है।  सिंह ने शुक्रवार को चिदंबरम से मुलाकात भी की। सिंह ने बताया कि उन्होंने बिहार कांग्रेस के एक नेता के कहने पर खान के लिए पासपोर्ट की सिफारिश की थी।  सिंह ने कहा, मैंने हसन अली को पासपोर्ट जारी करने की मेरी सिफारिश पर अपनी स्थिति स्पष्ट कर दी है। लेकिन अन्य मुद्दों पर जांच क्यों नहीं की गई मसलन हसन अली ने कहां की यात्रा की, वह विदेश में क्या कर रहा था और क्या विदेश में उसका कोई धन है।